Aangepaste begroting: Geen salarisverhogings, reddingsboeieTito Mboweni, minister van finansies. (Foto: Kopano Tlape GCIS) Suid-Afrika sal sy finansies streng bestuur en nie die onverantwoordelike pad van ekonomiese populisme loop om die ergste depressie sedert 1933 te hanteer nie. Dít was die kern van die minister van finansies, Tito Mboweni, se aanvullende begrotingstoespraak Woensdagmiddag. Mboweni het dit prontuit gestel – die land is in die grootste ekonomiese krisis sedert die Groot Depressie. Mboweni het dit nie in soveel woorde gesê nie, maar Suid-Afrika kies die fiskaal konserwatiewe pad en verwerp dus die tipe populistiese beleidsbesluite wat tans van Argentinië en Zimbabwe ekonomiese rampgebiede maak, soos dit onlangs met Griekeland en met die Duitse Weimar-republiek in die 1920’s gebeur het. Die hooffokus gaan dus van nou af wees om staatskuld te verminder, want, het Mboweni gesê, die lenings wat die land noodgedwonge nou moet aangaan sodat al die hulppakkette vir hulpbehoewendes se oorlewing uitbetaal kan word, sal beteken staatskuld gaan toeneem van 65% van BBP na 80% van BBP. Foto: Pixabay Die minister het ŉ paar uiters belangrike beleidsbesluite aangekondig, waaronder dat salarisverhogings in die staatsdiens steeds van die tafel is. Hy het vakbonde gevra om te besef dat die staat nie nou geld vir salarisverhogings in die staatsdiens, waaronder die onderwys, het nie. Alle hulpbronne moet nou gaan aan mense met geen inkomste nie, dié wie se salarisse in die private sektor gesny is en mense wat werkloos is, want daar gaan dit om hongersnood. Tot dusver het staatsdiensvakbonde botweg geweier om hul salarisverhogings vanjaar prys te gee en grootskaalse stakings dreig. Die nuwe begroting voorsien ook nie verdere reddingsboeie vir staatsbeheerde instellings, veral Eskom, nie. Mboweni het gesê die staat gaan wel ŉ reddingsboei van R3 miljard aan die Landbank gee sodat die landbousektor gehelp kan word. Hy het niks oor die Suid-Afrikaanse Lugdiens gesê nie. Mboweni het geen nuwe belastings aangekondig nie, maar dit is duidelik dat daar groot belastingverhogings sal moet wees in die volgende nasionale begroting wat in Februarie volgende jaar ingedien sal word. Nog toewysings: Mboweni het gesê taai tye met pynlike besluite lê voor, maar die regering sal die land se geld verantwoordelik bestee in belang van die nageslag.